ข้อบัญญัติกรุงเทพมหานครเรื่องมาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ พลุตะไลโคมลอย โคมไฟ โคมควัน หรือวัตถุอื่นใดที่คล้ายคลึงกันพ.ศ.๒๕๖๑ โดยที่เป็นการสมควรตราข้อบัญญัติกรุงเทพมหานครว่าด้วยมาตรการป้องกันและแก้ไขปัญหาความเดือดร้อนจากการจุดและปล่อยบั้งไฟพลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกันอาศัยอำนาจตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙เรื่อง มาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ พลุ ตะไลโคมลอย โคมไฟ โคมควัน หรือวัตถุอื่นใดที่คล้ายคลึงกัน ลงวันที่ ๑๐ มิถุนายนพุทธศักราช ๒๕๕๙ และคำสั่งหัวหน้าคณะรักษาความสงบแห่งชาติ ที่ ๕๔/๒๕๖๐ เรื่องการจุดพลุในช่วงเทศกาลส่งท้ายปีเก่าต้อนรับปีใหม่ ลงวันที่ ๒๙ ธันวาคม พุทธศักราช๒๕๖๐ ประกอบกับมาตรา ๙๗ แห่งพระราชบัญญัติระเบียบบริหารราชการกรุงเทพมหานคร พ.ศ.๒๕๒๘ กรุงเทพมหานครโดยความเห็นชอบของสภากรุงเทพมหานคร จึงตราข้อบัญญัติกรุงเทพมหานครขึ้นไว้ดังต่อไปนี้ข้อ๑ข้อบัญญัติกรุงเทพมหานครนี้เรียกว่า ข้อบัญญัติกรุงเทพมหานคร เรื่องมาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ พลุ ตะไล โคมลอยโคมไฟ โคมควัน หรือวัตถุอื่นใดที่คล้ายคลึงกัน พ.ศ. ๒๕๖๑ข้อ ๒[๑]ข้อบัญญัติกรุงเทพมหานครนี้ให้ใช้บังคับตั้งแต่วันประกาศในราชกิจจานุเบกษาเป็นต้นไปข้อ๓ บรรดาข้อบัญญัติ เทศบัญญัติ กฎข้อบังคับ ระเบียบ ประกาศ หรือคำสั่งอื่นใด ซึ่งขัดหรือแย้งในส่วนที่ข้อบัญญัติกรุงเทพมหานครนี้ได้ตราไว้แล้วให้ใช้ข้อบัญญัติกรุงเทพมหานครนี้แทนข้อ ๔ห้ามมิให้ผู้ใดจุดและปล่อย หรือกระทำการอย่างใด เพื่อให้บั้งไฟ พลุ ตะไลโคมลอย โคมไฟ โคมควันหรือวัตถุอื่นใดที่คล้ายคลึงกัน ขึ้นไปสู่อากาศ เว้นแต่จะได้รับอนุญาตจากผู้อำนวยการเขตพื้นที่นั้นข้อ๕ ผู้ขออนุญาตต้องมีคุณสมบัติและไม่มีลักษณะต้องห้ามดังนี้(๑)มีสัญชาติไทย(๒)มีอายุไม่ต่ำกว่า ๒๐ ปีบริบูรณ์(๓)เป็นเจ้าของสถานที่ที่จัดให้มีการจุดและปล่อย หรือกระทำการอย่างใด เพื่อให้บั้งไฟพลุ ตะไล โคมลอย โคมไฟ โคมควันหรือวัตถุอื่นใดที่คล้ายคลึงกัน ขึ้นไปสู่อากาศหรือผู้ได้รับมอบอำนาจ(๔)กรณีพลุต้องมีคุณสมบัติและไม่มีลักษณะต้องห้ามตามมาตรา ๑๓ วรรคหนึ่งแห่งพระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิงและสิ่งเทียมอาวุธปืน พ.ศ. ๒๔๙๐ ด้วยข้อ๖ การขออนุญาตต้องมีหลักเกณฑ์ดังต่อไปนี้(๑)ให้ยื่นคำขออนุญาตและแผนการป้องกันเหตุอันตรายที่อาจจะเกิดขึ้นพร้อมแผนผังบริเวณที่จะจุดและปล่อย หรือกระทำการอย่างใดต่อผู้อำนวยการเขตพื้นที่ ทั้งนี้ต้องขออนุญาตก่อนวันจุดและปล่อย หรือกระทำการอย่างใดไม่น้อยกว่า ๑๕ วันเว้นแต่มีเหตุจำเป็นจะน้อยกว่า ๑๕ วัน ก็ได้ ตามประกาศที่กรุงเทพมหานครกำหนด(๒)กรณีพลุหรือวัตถุอื่นใดที่คล้ายคลึงกันที่ขออนุญาตต้องมีขนาดเส้นผ่าศูนย์กลางของท่อไม่เกิน๑๒ นิ้ว ได้รับอนุญาตให้ทำ สั่ง นำเข้าหรือค้าซึ่งดอกไม้เพลิงตามกฎหมายว่าด้วยอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืนและมีจำนวนตามความเหมาะสมของแต่ละงานหรือแต่ละพื้นที่(๓)สถานที่ที่จุดและปล่อยหรือกระทำการอย่างใดเพื่อให้พลุหรือวัตถุอื่นใดที่คล้ายคลึงกันขึ้นไปสู่อากาศต้องอยู่ห่างจากเขตพระราชฐานคลังน้ำมัน หรือแหล่งเก็บเชื้อเพลิง สถานีบริการเชื้อเพลิงหรือโรงพยาบาลไม่น้อยกว่า ๒๐๐ เมตร และต้องเป็นไปตามกฎหมายว่าด้วยการเดินอากาศหรือกฎหมายอื่นที่เกี่ยวข้อง(๔) กรณีบั้งไฟ ตะไล โคมลอย โคมไฟ โคมควันหรือวัตถุอื่นใดที่คล้ายคลึงกันที่ขออนุญาตต้องมีขนาด จำนวน ชนิด สถานที่จุดและปล่อยหรือประการอื่นใด ให้เป็นไปตามประกาศที่กรุงเทพมหานครกำหนดข้อ๗ การอนุญาตตามข้อ ๔ให้พิจารณาให้กระทำได้ดังนี้(๑)ในงานพิธีจุดเทียนชัยถวายพระพรเนื่องในโอกาสวันเฉลิมพระชนมพรรษาพระมหากษัตริย์ พระราชินีงานเฉลิมพระเกียรติของพระบรมวงศานุวงศ์ หรืองานสดุดีเฉลิมพระเกียรติอื่น ๆ(๒)ในวันลอยกระทงซึ่งตรงกับวันขึ้น ๑๕ ค่ำ เดือน ๑๒ ตามปฏิทินจันทรคติไทยโดยให้จุดและปล่อย หรือกระทำการอย่างใด ในช่วงเวลา ๑๘.๐๐ นาฬิกา ถึงเวลา ๒๔.๐๐นาฬิกา(๓)ในเทศกาลส่งท้ายปีเก่าต้อนรับปีใหม่ ในช่วงคืนวันที่ ๓๑ ธันวาคมของทุกปี โดยให้จุดและปล่อย หรือกระทำการอย่างใด ในช่วงเวลา ๒๓.๐๐นาฬิกา ถึงเวลา ๐๑.๐๐ นาฬิกา ของวันที่ ๑ มกราคมของทุกปี(๔)ในงานวัฒนธรรม ประเพณี การส่งเสริมการท่องเที่ยวหรือเทศกาลอื่นที่ไม่ขัดต่อความสงบเรียบร้อยของประชาชน โดยให้จุดและปล่อยหรือกระทำการอย่างใด ในช่วงเวลา ๐๘.๐๐ นาฬิกา ถึงเวลา ๒๔.๐๐ นาฬิกาข้อ๘ ส่วนราชการหรือหน่วยงานของรัฐให้ได้รับยกเว้นไม่ต้องขออนุญาตแต่ต้องปฏิบัติตามหลักเกณฑ์การขออนุญาตตามข้อ ๖ข้อ๙ห้ามจัดให้มีการพนันขันต่อในการจุดและปล่อย หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควันหรือวัตถุอื่นใดที่คล้ายคลึงกันขึ้นไปสู่อากาศข้อ๑๐ ผู้ใดฝ่าฝืนข้อบัญญัติกรุงเทพมหานครนี้ต้องได้รับโทษ ตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙ เรื่อง มาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ พลุ ตะไล โคมลอย โคมไฟ โคมควันหรือวัตถุอื่นใดที่คล้ายคลึงกันลงวันที่ ๑๐ มิถุนายน พุทธศักราช ๒๕๕๙ข้อ๑๑ให้ผู้ว่าราชการกรุงเทพมหานครรักษาการตามข้อบัญญัติกรุงเทพมหานครนี้และให้มีอำนาจออกข้อบังคับ ระเบียบ คำสั่ง ประกาศ เพื่อปฏิบัติการให้เป็นไปตามข้อบัญญัติกรุงเทพมหานครนี้ประกาศณ วันที่ ๒๗ ธันวาคม พ.ศ. ๒๕๖๑พลตำรวจเอกอัศวิน ขวัญเมืองผู้ว่าราชการกรุงเทพมหานครชญานิศ/จัดทำ๒๘มีนาคม ๒๕๖๒[๑]ราชกิจจานุเบกษา เล่ม ๑๓๕/ตอนพิเศษ ๓๓๔ ง/หน้า ๔๙/๒๘ ธันวาคม ๒๕๖๑